 
 

 
 
PASIENT INFORMASJON - SANDIMMUN® 
 
Hva er Sandimmun®? 
Sandimmun® er en medisin som påvirker immunforsvaret. Den brukes ved en rekke sykdommer hvor immunforsvaret har en høy aktivitet og hos organtransplanterte. Den brukes ved en rekke hudsykdommer, som atopisk eksem, psoriasis og allergier. 
 
Hvordan tar man Sandimmun®? 
Medisinen tas vanligvis som kapsler to ganger daglig med rikelig vann. Unngå samtidig inntak av grapefrukt juice da dette påvirker opptaket av medisinen. Effekten ser man ofte 2-4 uker etter at man har begynt med medisinen. Dosen bestemmes av din lege og fastsettes ut fra din kroppsvekt. 
 
Hvilke plager kan man få av Sandimmun®? 
Noen kan få kvalme og diare i starten. De fleste bivirkninger er milde og avhenger av dosen. Noen kan få økt hårvekst, prikking i huden, svimmelhet og skjelving. Sandimmun kan påvirke nyrene og gi høyt blodtrykk. Dette fanges oftest opp ved regelmessige kontroller.  
 
Hvordan følges behandlingen opp? 
Man må ta blodprøver, blodtrykk og urinprøve regelmessig. De første to månedene tas blodprøvene oftere, og etter det ca en gang i måneden eller sjeldnere. Separat fra dette avtales kontroll hos lege. 
Oppfølging er viktig for å fange opp bivirkninger eller manglende effekt. Dermed kan man tilpasse behandlingen til hver enkelt pasient. 
 
Kan jeg ta andre medisiner samtidig? 
Flere medisiner er vanskelig å kombinere med Sandimmun®, så snakk med din lege for å høre om hvilke medisiner som ikke passer sammen. Spesielt gjelder dette antibiotika som trimetoprim og tetracyliner, betennelsesdempende smertestillende medisiner, p-pille med østrogen, kolesterolnedsettende og medisiner mot epilepsi. 
 
Graviditet og amming 
Sandimmun® brukes normalt ikke under graviditet, kun dersom det er absolutt nødvendig. Det anbefales ikke brukt under amming, fordi den går over i morsmelken.  
 
Hva må jeg passe på? 
Man skal ikke bruke Sandimmun® dersom man har eller har hatt kreftsykdom, nyre sykdom eller svært høyt blodtrykk tidligere. Vær også svært forsiktig med å kombinere Sandimmun® med andre medisiner, også naturmedisiner. Snakk alltid med din lege før du starter på en ny medisin. Vær forsiktig i solen, bruk solkrem med høy faktor og følg solvettreglene fordi det kan gi en litt høyere risiko for å få hudkreft. 

